KAPITULO 116
Nangisuro iti Kinapakumbaba iti Maudi a Paskua
MATEO 26:20 MARCOS 14:17 LUCAS 22:14-18 JUAN 13:1-17
MAUDI A PASKUA A SELEBRARAN NI JESUS A KADUA DAGITI APOSTOLNA
NANGISURO ITI LEKSION BABAEN TI PANANGBUGGONA ITI SAKA DAGITI APOSTOL
Imbaon ni Jesus da Pedro ken Juan ket nakasangpetdan idiay Jerusalem tapno agsaganada para iti Paskua. Simmaruno idi agangay ni Jesus ken ti 10 pay nga apostol. Malem idin, ket lumlumneken ti init idi sumalog ni Jesus ken dagiti kakaduana manipud Bantay Dagiti Olibo. Daytoyen ti maudi nga aldaw a matannawagan ni Jesus ti aglawlaw manipud iti bantay agingga iti panagungarna.
Di nagbayag, nakadanondan iti siudad ket mapandan iti balay a pangselebraranda iti Paskua. Immulida a napan iti dakkel a makinngato a kuarto. Nakitada a nakasaganan ti amin para iti pannanganda. Sinegseggaan ni Jesus daytoy nga okasion, ta kinunana: “Inur-urayko a dumteng daytoy a Paskua tapno makipanganak kadakayo sakbay nga agsagabaak.”—Lucas 22:15.
Adu a tawen sakbayna, nagbalin a kaugalian ti panangipasa iti adu a kopa nga adda arakna kadagiti mangselebrar iti Paskua. Ngem ita, idi inawat ni Jesus ti maysa kadagiti kopa, nagyaman ket kinunana: “Alaenyo daytoy ken ipasayo iti tunggal maysa, ta ibagak kadakayo a diakto uminumen iti arak agingga nga umay ti Pagarian ti Dios.” (Lucas 22:17, 18) Maawatanda koma a dandanin ti ipapatayna.
Bayat ti pannangan iti Paskua, adda naidumduma a napasamak. Timmakder ni Jesus, inuksobna ti makinruar a badona, ken nangala iti tualia. Kalpasanna, binukbokanna iti danum ti palanggana nga adda iti asidegna. Gagangay a ti mangsangaili ti mangbuggo iti saka dagiti bisita, a mabalin a babaen ti maysa nga adipen. (Lucas 7:44) Ngem awan ti mangsangaili iti daytoy a gundaway, isu a ni Jesus ti nangbuggo kadagiti saka dagiti apostol. Mabalin nga inaramid koma dayta ti maysa kadagiti apostol, ngem awan ti nangaramid iti dayta. Gapu kadi ta adda pay laeng panagsasalisalda? Aniaman ti makagapu, nabainanda idi binugguan ni Jesus dagiti sakada.
Idi bugguan ni Jesus ti saka ni Pedro, nagkedked ket kinunana: “Diak ipalubos a bugguam dagiti sakak.” Kinuna ni Jesus: “No saanko a bugguan, saanmo a mabalin ti makikadua kaniak.” Imbaga ni Pedro a nagpakaasi pay: “Apo, saan laeng ngarud a dagiti sakak ti bugguam no di ket dagiti pay imak ken ti ulok.” Mabalin a nasdaaw iti sungbat ni Jesus: “Ti nagdigus ket nadalusen. Dagiti laeng sakana ti masapul a bugguan. Nadaluskayon, ngem saan a dakayo amin.”—Juan 13:8-10.
Binugguan ni Jesus ti saka ti 12 nga adalan, agraman ti saka ni Judas Iscariote. Idi insuot manen ni Jesus ti makinruar a badona ken simmango iti lamisaan, insaludsodna: “Ammoyo kadi no apay nga inaramidko daytoy kadakayo? Awagandak iti ‘Mannursuro’ ken ‘Apo,’ ket umisokayo ta kastaak. Gapuna, no siak nga Apo ken Mannursuro ket binugguak dagiti sakayo, masapul a bugguanyo met dagiti saka ti maysa ken maysa. Inikkankayo iti pagtuladan tapno aramidenyo met ti inaramidko. Kinapudnona, saan a natantan-ok ti adipen ngem ti apona, saan met a natantan-ok ti naibaon ngem ti nangibaon kenkuana. Ita ta ammoyon dagitoy, naragsakkayo no aramidenyo.”—Juan 13:12-17.
Nagsayaat dayta a leksion ti kinapakumbaba! Saan koma a tarigagayan dagiti pasurot ni Jesus ti umuna a saad, a panunotenda nga importanteda ken masapul a pagserbian. Imbes ketdi, masapul a surotenda ti ulidan ni Jesus, saan a babaen ti kanayon a panangbuggo iti saka, no di ket babaen ti situtulok ken sipapakumbaba a panagserbi iti sabsabali nga awan ti idumdumana.
pag_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn